|  |
| --- |
|  |
| **REPUBLIKA HRVATSKA****PRIMORSKO-GORANSKA ŽUPANIJA****OPĆINA OMIŠALJ****UPRAVNI ODJEL** |

KLASA: 024-01/24-01/137

URBROJ: 2170-30-24-1

Omišalj, 2. prosinca 2024.

**PREDMET: Savjetovanje sa zainteresiranom javnošću o Nacrtu odluke o izmjenama Odluke o komunalnom doprinosu**

 Općinsko vijeće Općine Omišalj na sjednici održanoj dana 31. siječnja 2019. godine donijelo je Odluku o komunalnom doprinosu („Službene novine Primorsko-goranske županije” broj 3/19, dalje u tekstu: Odluka).

 Odredbom članka 78. Zakona o komunalnom gospodarstvu („Narodne novine“ broj 68/18, 110/18 i 32/20) propisano je da predstavničko tijelo jedinice lokalne samouprave donosi odluku o komunalnom doprinosu kojom se određuju zone u jedinici lokalne samouprave za plaćanje komunalnog doprinosa, jedinična vrijednost komunalnog doprinosa po pojedinim zonama u jedinici lokalne samouprave, način i rokovi plaćanja komunalnog doprinosa te opći uvjeti i razlozi zbog kojih se u pojedinačnim slučajevima odobrava djelomično ili potpuno oslobađanje od plaćanja komunalnog doprinosa.

 Radi unaprjeđenja primjene Odluke, predlaže se izmjena iste u dijelu koji se odnosi na rok plaćanja komunalnog doprinosa.

 Također, predlaže se izmjena članka 6. Odluke, slijedom uvođenja eura kao službene valute u Republici Hrvatskoj. Time su dosadašnji iznosi u kunama, radi jednostavnosti u primjeni, zamijenjeni zaokruženim iznosima u eurima.

 Temeljem članka 11. Zakona o pravu na pristup informacijama („Narodne novine“ broj 25/13, 85/15 i 69/22) jedinice lokalne samouprave dužne su provoditi savjetovanje s javnošću pri donošenju općih akata odnosno drugih strateških ili planskih dokumenata kad se njima utječe na interes građana i pravnih osoba. Na taj se način želi upoznati javnost s predloženim Nacrtom odluke i pribaviti mišljenja, primjedbe i prijedloge zainteresirane javnosti, kako bi predloženo, ukoliko je zakonito i stručno utemeljeno, bilo prihvaćeno od strane donositelja odluke i u konačnosti ugrađeno u odredbe odluke.

 **Svoje prijedloge vezane uz Nacrt odluke možete podnijeti putem Obrasca za savjetovanje dostupnog na ovoj stranici. Popunjen obrazac šalje se putem e-maila na adresu:** **nina.kovac@omisalj.hr****.**

 **Savjetovanje o nacrtu Prijedloga odluke otvoreno je do 16. prosinca 2024. godine.**

 Po završetku Savjetovanja svi pristigli prijedlozi bit će pregledani i razmotreni, sastavit će se Izvješće o prihvaćenim i neprihvaćenim prijedlozima, kao i razlozima neprihvaćanja, i to Izvješće bit će objavljeno na ovoj stranici.

Općina Omišalj

***- nacrt -***

Na temelju članka 78. Zakona o komunalnom gospodarstvu („Narodne novine“ broj 68/18, 110/18 i 32/20) i članka 33. Statuta Općine Omišalj („Službene novine Primorsko-goranske županije“ broj 5/21), Općinsko vijeće Općine Omišalj na \_\_\_. sjednici održanoj \_\_\_\_\_\_\_\_\_\_ 2024. donijelo je

**ODLUKU
o izmjenama Odluke o komunalnom doprinosu**

**Članak 1.**

U Odluci o komunalnom doprinosu („Službene novine Primorsko-goranske županije“ broj 3/19) u članku 6. stavak 1. mijenja se i glasi:

„Jedinična vrijednost komunalnog doprinosa iskazana u eurima po m3 građevine (EUR/m3) po pojedinim zonama utvrđuje se kako slijedi:

|  |  |
| --- | --- |
| **ZONA** | **Jedinična vrijednost komunalnog doprinosa po m3 građevine (EUR/m3)** |
| I. | 19,00 |
| II. | 18,00 |
| III. | 14,00 |
| IV. | 11,00 |
| V. | 8,00 |
| VI. | 7,00 |

U članku 6. stavku 2. broj i jedinična vrijednost: „40,00 kn/m3“ mijenjaju se i glase: „6,00 EUR/m3“.

**Članak 2.**

U članku 7. stavcima 3. i 7. riječi: „ u roku od 15 dana od dana izvršnosti rješenja“ zamjenjuju se riječima: „u roku od 30 dana od dana dostave rješenja“.

**Članak 3.**

U članku 15. stavku 4. riječi: „ u roku od 15 dana od dana izvršnosti rješenja“ zamjenjuju se riječima: „u roku od 30 dana od dana dostave rješenja“.

**Članak 4.**

Ova Odluka stupa na snagu osmog dana od dana objave u „Službenim novinama Primorsko-goranske županije“.

**OPĆINSKO VIJEĆE OPĆINE OMIŠALJ**

**Predsjednica**

**Dunja Mihelec**